SALAH SAMBAT
Oleh: John Kenedy Bucek Btghms, Palangkaraya
Takisah Acil Enor wan nang anak. Nangkaya biasa satiap imbah sembahyang subuh Acil Enor neh mmbuka warung. Singkat kisah singkat tali sapatu, kaluar nang anak handak tulak sakulah lalu si anak baucap.
“Ma! Ulun tulak sakulah lah?” sambil mananai tangan minta sangu.
“Eeh nak ae, hati-hatilah, babujur sakulah, ne duit sangu wan san nukar pulsa,” jer nang uma.
“Inggih, Asalamuaikum.”
“Waalaikum salam.”
Singkat kisah pulang, lagi sibuk-sibuknya malayani urang nang mawarung, Acil Enor neh takajut maliat si anak datang, maka balum jam bulik, mana muha marangut ha pulang, lalu batakun ae si acil ne wan nang anak.
“Ae kanapa maka kam baduhulu bulik nak, maka balum waktu bulik?”
“Lun dihuluti kawanan ma’ae, hp kada kawa ba FB an (baca: bapesbokan),” sambil manangis minta tukarakan wa nang uma.
“Uhhh, kayatukah nak, ayuha kamarian kaina kita nukar hp wan Amang Ijun, di situ murah bajual ujar!”
Singkat kisah pulang, tulakan acil wan nang anak ne ka toko Amang Ijun lalu mamilih hp.
“Nangini barapa mang?”
“Nintu 3 juta, kalu nangini sajuta haja cil’ae,” jar Amang Ijun sambil manawari nang lain.
“Nang sajuta haja mang’ae nah, ulun duitnya pas-pasan jua.”
“Ayuha cil ae,” sambil mambungkus akan hp tadi.
Singkat kisah singkat tali sapatu pulang, mbah sampai rumah badua baranak ne sibuk bapotoan. Acil Enor ne bilang bagaya banar, “Habis bapoto,” ujar nang anak, “poto kita ne ma’ae san ulun unggah di FB.”
Singkat kisah singkat tali sapatu pulang, Acil Enor lagi sibuk malayani urang nang mawarung babunyi hp sidin, hancap-hancap ae sidin mambuka ka laci, sakalinya ada sms si anak minta isikan pulsa. Anang batakun, “Siapa me sms cil?”
“Anakku minta isi’i pulsa,” jer acil.
“Ouh, umai cil maisi pulsa ja kuitan disuruh,” jer Anang.
“Ya am, maklum haja anakku ne hanyar kutukarkan hp, satiap hari asyik BF an haja, bilang satumat habis pulsa,” jer acil mangisahakan piragah tahu.
Mangalakak urang sawarungan tatawa taliur-liur.
“Ae kanapa bagian kam tatawa, ada nang salahkah aku?” jer acil pina bingung.
“Kada Cil ae,” jer buhannya, sambil luhum-lihum tatawa.
Singkat kisah singkat tali sapatu pulang, bulik si anak matan sakulah lalu’ae si acil ne batakun wan si anak.
“Kanapa yu nak, pas ikam ma sms minta isikan pulsa tadi ada Anang wan pamudaannya di warung batakun, ujarku ikam minta isikan pulsa san main BF, imbahku baucap, mangalakak urang sawarungan tatawa?”
Imbah mandangar umanya bakisah kayatu, umpat jua si anak tatawa.
“Ae nak, kanapa ikam umpat tatwa jua, kanapa garang?” jer acil betambahnya ae bingung.
“Pian tu salah sambat ma ae, urang nang bujur tu FB an lain BF an, mundai mun pian salah sambat jadi urang tatawaan mandangar,” jer nang anak manjalasakan.
“Ae kayatukah nak, jadi BF tu napanya nak?”
Imbah dikisahakan nang anak BF tu, langsung bagarunum nang uma sambil tulak ka dapur mambasuh muha. “Asa ditawak urang wan tanah liat muhaku sing supannya salah sambat,” jer umanya dalam hati.
jav_Latn ind_Latn bjn_Latn bjn_Latn bjn_Latn ban_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn taq_Latn bjn_Latn